สังคมข่าวหุ้น
*...ดัชนีตลาดหุ้นไทยปิดที่ระดับ 1,667.15 จุด ลดลง 6.17 จุด มูลค่าการซื้อขาย 40,824.39 ล้านบาท ช่วงสัปดาห์นี้ยังต้องมีการทยอยประกาศผลประกอบการบริษัทจดทะเบียนและรอความชัดเจนจากปัจจัยการเมืองอันเป็นปัจจัยหลักด้วย ที่จะส่งผลให้การซื้อขายในตลาดชะลอตัว
28 เม.ย. 2562

สโนว์แมน
*…ดัชนีตลาดหุ้นไทยปิดที่ระดับ 1,667.15 จุด ลดลง 6.17 จุด มูลค่าการซื้อขาย 40,824.39 ล้านบาท ช่วงสัปดาห์นี้ยังต้องมีการทยอยประกาศผลประกอบการบริษัทจดทะเบียนและรอความชัดเจนจากปัจจัยการเมืองอันเป็นปัจจัยหลักด้วย ที่จะส่งผลให้การซื้อขายในตลาดชะลอตัว
*…THAI แผนล้างขาดทุนสะสมฉลุย..ผู้ถือหุ้นไฟเขียวเรียบร้อยแล้ว โจทย์ต่อไป “ปันผลเมื่อไหร่” ได้ลุ้นกันล่ะทีนี้ ล่าสุดออกหุ้นกู้มูลค่ารวมไม่เกิน 10,000 ล้านบาท จำนวน 7 ชุด อายุ 1-15 ปี มีอัตราดอกเบี้ยคงที่ตั้งแต่ 2.35-4.65% ต่อปี เสนอขายหุ้นกู้ทั้งหมดให้แก่ผู้ลงทุนสถาบันและผู้ลงทุนรายใหญ่ ระยะเวลาจองซื้อในวันที่ 29-30 เม.ย. และวันที่  2 พ.ค. 2562 โดยมีธนาคารกรุงเทพ ธนาคารกรุงไทย และธนาคารกสิกรไทย เป็นผู้จัดการการจัดจำหน่ายหุ้นกู้ สำหรับเงินที่ได้รับจะนำไปชำระคืนหุ้นกู้ที่จะครบกำหนดชำระ หรือเพื่อคืนเงินกู้ที่มีต้นทุนทางการเงินสูงกว่า หรือลงทุนในสินทรัพย์ หรือใช้เป็นเงินทุนหมุนเวียนในกิจการ อย่างไรก็ตาม มีหุ้นกู้ชุดเดิมที่จะครบกำหนดไถ่ถอนระหว่างเดือน ม.ค.-มิ.ย. 2562 จำนวน 5,800 ล้านบาท ในด้านบริษัท ทริสเรทติ้ง จำกัด จัดอันดับความน่าเชื่อถือของหุ้นกู้อยู่ที่ “A” แนวโน้ม “คงที่” เมื่อวันที่ 11 เม.ย. 2562
*… VRANDA หุ้นไอพีโอที่เตรียมจะเข้าเทรดในตลาด SET ในวันที่ 3 พ.ค. 2562 ด้วยจำนวนไอพีโอ 75 ล้านหุ้น ราคาหุ้นละ 10 บาท ถือว่าน่าสนใจไม่ใช่น้อย เพราะหุ้นธุรกิจโรงแรมไม่ได้มีการเข้าจดทะเบียนในตลาดหลักทรัพย์ฯ มานานแล้ว และนักลงทุนสถาบันมีสัดส่วนการจองซื้อหุ้นไอพีโอถึง 64% ของหุ้นที่เสนอขายทั้งหมด สะท้อนให้เห็นถึงความเชื่อมั่นในศักยภาพของธุรกิจและแนวโน้มการเติบโตที่ดีในอนาคต
*… NOBLE ช่วงปลายสัปดาห์ที่ผ่านมา ราคาหุ้นปรับตัวเพิ่มขึ้นราว 11-14% พบข้อมูลการทำรายการซื้อขายหลักทรัพย์บนกระดานใหญ่ (BIG LOT) หุ้น NOBLE ในช่วงวันที่ 24-25 เม.ย. 2562 รวมจำนวน 12 รายการ รวมจำนวน 196,820,596 หุ้น ที่ราคาเฉลี่ย 13.04 บาท คิดเป็นมูลค่ารวมกว่า 2,566.54 ล้านบาท ส่งผลให้โครงสร้างผู้ถือหุ้นมีการเปลี่ยนแปลง และทีมผู้บริหารใหม่  3 หุ้นใหญ่ ประกอบด้วย “ธงชัย บุศราพันธ์, บริษัท ฟัลครัม โกลบอล แคปิตอล จำกัด และ บมจ.บีทีเอส กรุ๊ป โฮลดิ้งส์ (BTS)” ที่ประกาศมีวิสัยทัศน์ที่จะพัฒนาธุรกิจด้วยเป้าหมายการเพิ่มยอดรับรู้รายได้ปีละ 10,000 ล้านบาท ในช่วง 3 ปีข้างหน้า ต้องมาคอยติดตามกันว่า การกลับมาของ “ธงชัย บุศราพันธ์” ที่เคยดำรงตำแหน่งกรรมการผู้จัดการ และกรรมการ NOBLE ระหว่างปี 2535-2555 จะทำให้ธุรกิจหลังจากนี้มีการเติบโตได้แบบก้าวกระโดดได้หรือไม่ ?
*… ORI หุ้นอสังหาริมทรัพย์ที่น่าสนใจ ภาครัฐมีแนวโน้มจะออกมาตรการใหม่ในการกระตุ้นเศรษฐกิจระยะสั้น ระหว่างช่วงรอยต่อของการเปลี่ยนรัฐบาล รวมถึงนโยบายกระตุ้นการซื้อที่อยู่อาศัยด้วย หากมีมาตรการช่วยเหลือภาคอสังหาริมทรัพย์ออกมาเร็ว ๆ นี้ ทั้งมาตรการลดค่าธรรมเนียมโอนกรรมสิทธิ์ และการลดค่าธรรมเนียมการจดจำนอง คงจะเป็นอีกหนึ่งในปัจจัยบวกที่จะช่วยหนุนให้ผลประกอบการมีแนวโน้มเติบโตกว่าเป้าหมายที่ตั้งไว้ตั้งแต่ช่วงต้นปีที่ผ่านมา คาดจะมีรายได้จากการโอนกรรมสิทธิ์โครงการราว 17,000 ล้านบาทได้ แถมเตรียมจะขึ้นเครื่องหมาย XD วันที่ 2 พ.ค.นี้ ก่อนจ่ายเงินปันผล 0.30 บาท/หุ้น คิดเป็นดิวิเดนด์ยีลด์ราว 3.85% จากราคาปิดล่าสุดที่ 7.80 บาท จัดว่าน่าสนใจไม่น้อยทีเดียว
*… BSM เปิดตัวโครงการ The Teak รัชดา 19 วันนี้ จัดว่าเป็นการพัฒนาคอนโดมิเนียม Low-rise ภายใต้แบรนด์ “The Teak”  ซึ่งโดยปีนี้ BSM วางแผนที่จะเปิดขายโครงการใหม่ (Pre-sale) เฉลี่ยไตรมาสละ 1 โครงการ แต่ละโครงการจะมีมูลค่าประมาณ 350-400 ล้านบาท เน้นทำเลย่านศูนย์กลางธุรกิจ (CBD) เป็นหลัก ห่างจากรถไฟฟ้าไม่เกิน 1 กิโลเมตร เพื่อตอบโจทย์คนรุ่นใหม่ เรื่องการเดินทางที่สะดวกสบายและรวดเร็ว
*…ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์ และสุภชัย ปกป้อง รับชมสด ๆ ผ่าน www.facebook.com/kaohoon online, www.facebook.com/tv.kaohoon และ FM 102 Mhz
*…พร้อมอัปเดตตลาดทุนทุกวันจันทร์-ศุกร์ กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น.